Moontlike gewapende roof gefnuikArgieffoto: SAPD/Facebook ŉ Vermeende rower is Vrydag naby Tlhabane buite Rustenburg in Noordwes in hegtenis geneem nadat polisiebeamptes inligting van ŉ gemeenskapsteenmisdaadgroep ontvang het. Kapt. Elsabe Augoustides, woordvoerder van die polisie, het in ŉ verklaring gesê die polisie se blitspatrollie in Rustenburg het via sosiale media inligting van SA Community Crime Watch ontvang om op die uitkyk vir ŉ verdagte voertuig te wees. Die blitspatrollielede het binne ŉ halfuur die voertuig, ŉ wit Mercedes Benz C180, by die Ziniaville-taxistaanplek opgemerk. Daar was slegs een insittende in die voertuig en hy het vinnig probeer om weg te ry toe hy die blitspatrollievoertuie opgemerk het. Polisielede het egter die voertuig voorgekeer en deursoek. “ŉ Rewolwer waarvan die reeksnommer afgevyl is, handskoene, kabelbinders, messe, balaklawas en ŉ polisie-aanstellingsertifikaat is in die voertuig gevind,” het Augoustides gesê. “Die 41-jarige verdagte, wat van Mamelodi afkomstig is, is in hegtenis geneem op aanklag van die besit van ŉ onwettige vuurwapen en ammunisie.” Augoustides het gesê verdere ondersoek het aan die lig gebring dat die motor aan ŉ verhuringsmaatskappy behoort. Sy het gesê die verdagte sal binnekort in die Bafokeng-landdroshof verskyn. “Daar is ŉ sterk moontlikheid dat die verdagte en sy medepligtiges verbind kan word met ander sake wat in die gebied aangemeld is,” het sy gesê. Die polisieondersoek duur voort.